15 Era soqoni yani vua na daukumuni ivakacavacava kece kei ira na ivalavala ca mera lai rogoci koya.+2 Era qai kudruvaka na Farisi kei na vunivola: “O ka qo e taleitaki ira ga na ivalavala ca, e kanavata kei ira.”3 E qai tukuna vei ira na vosa vakatautauvata qo:4 “O cei vei kemuni e 100 nona sipi, ke yali e dua, ena sega ni biuta tu mada mai veikau na 99 me vaqara na dua e yali me yacova ni kunea?+5 Ia ni sa kunea, ena vakataqara i tabana ena levu ni nona marau.6 Ni yaco i vale, e kacivi ira vata mai na nona itokani kei ira na tiko voleka qai kaya vei ira, ‘Meda mai marau vata, niu sa kunea noqu sipi a yali.’+7 Au tukuna vei kemuni, ena va tale ga qori na levu ni marau mai lomalagi ni veivutuni+ e dua na ivalavala ca, ni vakatauvatani kei na 99 na yalododonu e sega ni gadrevi mera veivutuni.8 “Se yalewa cava e tini nona drakema,* ke yali e dua na drakema,* ena sega ni waqaca nona cina qai taviraka nona vale me vaqara vinaka yacova ni sa kunea?9 Ia ni kunea, e kacivi ira vata mai nona itokani kei ira na tiko voleka, e kaya, ‘Meda mai marau vata, niu sa kunea na drakema* au vakayalia.’10 Au kaya vei kemuni, era na marau tale ga va qori na agilosi ni Kalou ni veivutuni e dua na tamata ivalavala ca.”+11 E tomana: “E dua na turaga e rua tiko na luvena tagane.12 E kaya vei tamana o koya e gone, ‘Tamaqu, solia mada vei au na ivotavota ni yau e dodonu me noqu.’ Sa mani wasea vei rau na luvena na veika e taukena.13 Oti e vica na siga, sa qai vakasosolo na luvena gone, e lako sara yani ina dua na vanua yawa. E lai vakasabusabutaka e kea nona iyau ena nona sa lai goleva e dua na ivakarau ni bula e torosobu sara.14 Ni sa oti vinaka sara ga nona iyau, sa qai tatara e dua na dausiga levu ena vanua taucoko, tekivu vakila o koya na leqa.15 Tini sara me sa lai bolea me veiqaravi vua e dua na lewenivanua e kea, oti sa dau talai i veikau me lai vakatawa vuaka.+16 E mani garova voli na kedra kakana na vuaka, ia e sega ni dua e solia vua e dua na ka.17 “Ni sa kilai yalona tale, e kaya, ‘Na kedra levu na tamata cakacaka nei tamaqu, era kana madrai e vo tale, ia o yau, au sa kolaiciba ena viakana!18 Au na tucake meu lesu vei tamaqu, au na kaya vua: “Tamaqu, au sa ivalavala ca i lomalagi, vei iko tale ga.19 E sega ni ganita meu vakatokai tale meu luvemu. Mo okati au ga meu nomu tamata cakacaka.”’20 E mani tucake, e lako vei tamana. Ni se yawa tu yani sa raici koya mai o tamana, e lomani koya sara ga. E cici yani, mokoti koya,* qai reguca.21 E qai kaya vei tamana: ‘Tamaqu, au sa ivalavala ca i lomalagi, vei iko tale ga.+ E sega ni ganita meu vakatokai tale meu luvemu.’22 Ia e qai kaya o tamana vei ira nona dauveiqaravi, ‘Totolo, dou kauta mai e dua na isulu balavu, na ka vinaka duadua, dou vakasulumi koya kina, me dua na mama e ligana, me vakaivava tale ga na yavana.23 Me kau tale ga mai na luvenibulumakau tagane uro, dou vakamatea meda kana, meda soqo,24 ni a mate na luvequ qo, sa qai bula tale,+ a yali tu, sa qai kune tale.’ Era sa qai marau.25 “Se tiko mai na iteitei na luvena qase, ni sa voleka mai vale, e rogoca sara na ivakatagi kei na meke.26 E kaciva sara e dua na dauveiqaravi me taroga se cava e marautaki tiko.27 E sauma vua, ‘Sa lesu bula mai o tacimu, mani vakamatea o tamamu na luvenibulumakau tagane uro.’28 E tuburi koya na cudru qai bese ni curu i vale. E lako mai tuba o tamana qai mai vakamasuti koya.29 E qai kaya vei tamana, ‘Raica! Vica vata na yabaki noqu qaravi iko tu, au sega ni beca vakadua nomu lewa, ia o sega ni solia mada ga vei au e dua na luve ni me meu kania vata kei ira noqu itokani.30 Ni yaco ga mai na luvemu qo, a vakasabusabutaka* na nomu iyau kei ira na saqamua, o vakamatea sara vua na luvenibulumakau tagane uro.’31 E qai kaya vua, ‘Luvequ, o dau tiko vata kei au e veigauna, na noqu iyau kece e nomu.32 E dodonu ga meda soqo, meda marau vakalevu ni a mate na tacimu qai bula tale, a yali tu sa qai kune tale.’”
fij_Latn